भोपाल. नोटबंदी के दौरान शहर के दो पेट्रोल पंपों से एक ही दिन में 5 से 10 लाख रुपए तक के डीजल की खरीदारी की गई। चौंकाने वाली बात यह है कि 10 लाख का डीजल एक ही खरीदार ने बल्क में खरीदा।
शुक्रवार को हुए सर्वे में यह जानकारी सामने आई। अब आयकर विभाग इन खरीदारों की पहचान करने में जुटा है। विभाग ने पेट्रोल पंप संचालकों से इनकी डिटेल ली है। अब इन तक पहुंचने की कोशिश की जा रही है। सीसीटीवी फुटेज और डिस्पेंस सिस्टम की भी जांच की जाएगी।
एक ही दिन में एक ही कस्टमर द्वारा इतनी बड़ी मात्रा में डीजल लेने के इस मामले में खाद्य एवं औषधि विभाग के नियमों का सीधा उल्लंघन किया गया। नियमत: एक बार में 2400 लीटर से ज्यादा का डीजल नहीं बेचा जा सकता। लेकिन पंप संचालकों ने एक ही बार में 6 गुना यानी 15,000 लीटर डीजल बेचा।
आयकर विभाग यह भी जानने की कोशिश कर रहा है कि आखिर इतना डीजल एक साथ खरीदने वाले व्यक्तियों ने इसका क्या किया। ये पंप भोपाल में अयोध्या बाय पास और अोबेदुल्लागंज में बिनेका में हैं।
एडवांस पेमेंट लेने की जांच के दौरान खुलासा
सूत्रों ने बताया कि आयकर विभाग को आशंका थी कि इन पंप संचालकों ने एडवांस पेमेंट लेकर डीजल बेचा। लेकिन जांच के दौरान पंपों में इसके प्रमाण नहीं मिले। लेकिन नोटबंदी के सेल रिकॉर्ड की जांच में अलग ही कहानी सामने आई।
- 100 लीटर डीजल आता है सामान्य ट्रक के फ्यूल टैंक में।
- 150 ट्रक लाने पड़ते 15000 लीटर डीजल लेने के लिए।
- बड़ा सवाल : खरीदार ट्रांसपोर्टर नहीं है तो डीजल का क्या किया।
पेट्रोल पंप संचालक छुटा जिया भाई के मुताबिक, एक बार में कोई व्यक्ति कितना डीजल बेचे इसका कोई नियम तो है नहीं। हमसे जो जानकारी मांगी हमने दे दी है।
राजधानी के दो ज्वेलर्स ने स्वीकारी 1.25 करोड़ रु. की काली कमाई
राजधानी के दो ज्वेलर्स ने 1.25 करोड़ रुपए की अघोषित आय स्वीकार कर ली है। विभाग ने इन्हें प्रधानमंत्री गरीब कल्याण योजना पीएमजीकेवाई के तहत यह राशि घोषित करने को कहा है। अन्य जगहों पर चल रही कार्रवाई में भी बड़े पैमाने पर कालाधन सामने आ सकता है।
ज्वेलर्स पर दर्ज हो सकता है बेनामी प्रॉपर्टी एक्ट के तहत मामला
कुछ ज्वेलर्स के यहां चल रहे सर्वे में मिली प्रॉपर्टी को लेकर विभाग ने आंशका जताई है कि ये बेनामी हो सकती है। खासकर एक व्यापारी जिस जगह दुकान चलाता है वह किसी अन्य के नाम है। उसकी पड़ताल की जा रही है। अगर यह सचमुच बेनामी प्रॉपर्टी निकली तो संबंधित व्यापारियों को इस नए कानून के तहत 7 साल तक की सजा हो सकती है।
कई नए ठिकानों पर कार्रवाई:
आयकर विभाग ने शुक्रवार से कई नए ठिकानों पर कार्रवाई प्रारंभ की। इसमें राजश्री गुटखा बनाने वाली गोविंदपुरा की कायपान इंडस्ट्रीज, मंडीदीप में ठेकेदार पप्पू श्रीवास्तव और शू व्यापारी सुनील वासवानी के यहां कार्रवाई शुरू की।
hin_Deva hin_Deva hin_Deva hin_Deva hne_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva